Ńdɔ̄ fə, éyɔŋ mod a dí anyâg, a kyəəge mvɔ̌m ésīē dzíé ésə, nálā ó nə efáī Zāmbá. 14Mayəm nâ é dzóm ésə Zambá ā bɔ yátsēndē kig, təge ai é dzóm yā ávaa, təge ai é dzóm yā ábəde. Zambá a bɔ nâ bod bə́ mbádā nyé. 15É dzóm é nə́ é ngátɔbɔ yǎ, ńdɔ̄ fə é dzóm yáyi tɔ́bɔ é ngábə́ yǎ, Zambá a kad kə bǎd dzə́ŋ édzí é ngádzáŋ[3]. Sósōō ai mân 16É dzóm éfə̄ fə mə ngábig á sí ndon mú é nə̄ nâ ayəan ǎ yəyəan: é vóm sósōō ā yəan tɔbɔ, ǹkɔd ńgɔ̄ ó ńtɔ̄á, é vóm tə́tə̄lə́ ā yəan tɔbɔ, ebádág ńdzɔ̄ é ńtɔ̄á. 17Ma ai mǎmēn naa: Zambá a yi tsíg ńtōl ású bə̄sósōō ai mim̀vomvól, amú ǹgúmā ábǒg ó nə̄ ású dzóm ésə ai ású dzam ásə. 18Ńdɔ mə ngádzó ai mǎmēn ású bɔ́n bə́ Ádam nə́ Zambá a yi nâ a bóbolo bɔ́; abǒg tē láyi yénē á ngə́ə́ŋ naa bə́ nə fɔ́ɔ́ hə tsíd. 19Amú etiliga mod ai édzí tsíd, bísə̄ bí nə dzam də́dā, bə́sə̄ báwū, m̀vəbə wábán ó nə m̀bɔ́g. Mod ǎ lǒd kig tsíd á ńkōŋ, amú dzóm ésə̄ é nə hə dzə́dzāā. 20Dzóm ésə̄ yâkə man hə vóm ḿbɔ́g[4], dzóm ésə̄ yásɔ̄ á ḿbūlúg, ńdɔ̄ fə̄ dzom ésə̄ yádúgan kə man hə á ḿbūlúg. 21Zá ā yəm m̀vəbə bɔ́n bə́ Ádam yā wábɛ́d á yōb, ábōg éví tsíd wá wásus á sí ? 22Mə ńtálā hḿ naa ńgúmā dzóm ó nə̄ mvyɛ́ ású mod ó nə̄ nâ á nɔŋ miǹtag á mân yā bīsīē bíé, amú éyə ngab dzié é nə̄ nālá. Amú, zá a yi kə ai nyé nâ a kə yén é mam máyi bɔban á mvús dzīē ?